
Tida går fort, og det nærmer seg nå et halvt år siden prosjektet hadde sin oppstart. Medlemmene i prosjektgruppa har jobbet på i sine ulike arbeidspakker, og flere samarbeidspartnere og eksterne har bidratt til å få prosjektet i gang. Her kommer en kort oppsummering av aktivitetene så langt.
Kick-off 22. mars: ble arrangert digitalt på grunn av pandemien og smitteverns-hensyn. Det var god oppslutning fra samarbeidskommunene og student-representantene. Prosjektet ble grundig presentert, og det ble diskusjoner i break-out rooms. Det kom fram flere viktige innspill som blir tatt med i det videre arbeidet.  
Formidling: I forbindelse med tildelingen fra Diku ble det flere presse-oppslag lokalt i de enkelte kommunene, og prosjektet ble også presentert i UiT sine nettsider og i Helsefak sin blogg. Prosjektleder har også presentert prosjektet for en av sykepleierutdanningens internasjonale samarbeidspartnere ved kick-off for et Erasmus Global samarbeid. 
Kombi-stillinger: I løpet av våren har i alt 11 sykepleiere rundt om i samarbeidskommunene blitt engasjert i kombinerte stillinger (10 %). Disse skal sammen med lærerne i prosjektet ha ansvar for å utvikle de ulike modellene i sine kommuner. Det har vært møter med alle, og det er gjort avtaler om når de ulike modellen skal gjennomføres.
[bookmark: _GoBack]Digitalisering: Prosjektet har overtatt eierskapet til Praksisportalen – som er et tidligere utviklet digitalt verktøy for forberedelse til praksis. I løpet av høsten vil innholdet bearbeides og oppdateres slik at det kan komme til nytte for kommende studenter. Det er også etablert kontakt med UiT’s IT avdeling med tanke på digitalisering av lærings- og vurderingsskjemaet Respons. 
Pilotering: Det er gjennomført en pilot der modell 1 er gjennomført ved en rehabiliteringsavdeling i Sør-Varanger kommune. I alt 5 studenter, en lærer, en kombi-stilling og en avdelingsleder har vært delaktige.
Evaluering: Det er avholdt en workshop med studentene, og en workshop med ansvarlig lærer og ansvarlig sykepleier i kombinert stilling etter at piloten var gjennomført. Piloten gikk ut på å gjennomføre de fleste elementene i modell 1. Det kom fram mange positive erfaringer i workshopene, men også mange læringspunkter til videreutvikling av modellen. 
Kompetansebygging: Det er stor interesse for å gjennomføre veieldningsemnet HEL-6331 i prosjektkommunene. Flere sykepleiere er meldt opp til dette 10 studiepoengs-emnet, og det lover godt både for prosjektet og for kommunene som blir tilført tiltrengt kompetanse.
Planer for høsten: Fra august går prosjektet inn i fase 2, med gjennomføring av flere modeller og involvering av flere studenter, lærere, kombi-stillinger og ledere rundt om i kommunene. Arbeidet med digitalisering av verktøy vil fortsette. Prosjektgruppa kommer også til å intensivere data-innsamlingen, primært via workshops, og prosessen med aksjonsforskning starter for alvor. Vi har også ambisjoner om å være aktive på formidlingsfronten, så følg med på nettsiden. 


